L-UE tiċħad id-deċiżjoni meħuda mill-Assemblea Kostitwenti Nazzjonali mhux rikonoxxuta li tneħħi l-immunità parlamentari ta' Juan Guaidó. Din id-deċiżjoni tikkostitwixxi ksur serju tal-Kostituzzjoni tal-Venezwela, kif ukoll tal-istat tad-dritt u s-separazzjoni tas-setgħat, peress li l-uniku korp awtorizzat biex ineħħi l-immunità tal-membri tal-parlament huwa l-Assemblea Nazzjonali. Dawn l-atti jimminaw is-soluzzjoni politika għall-kriżi u jwasslu biss għal aktar polarizzazzjoni u eskalazzjoni tat-tensjonijiet fil-pajjiż. L-UE tappella bil-qawwa għar-rispett sħiħ tal-prerogattivi u l-immunità tal-membri kollha tal-Assemblea Nazzjonali li ngħataw mandat b'mod kostituzzjonali, inkluż tal-President tagħha. Id-drittijiet ċivili, il-libertà u l-integrità fiżika tagħhom iridu jiġu rispettati f'kull ħin u għandhom ikunu jistgħu jwettqu dmirijiethom mingħajr ebda intimidazzjoni. L-UE ser tkompli tissorvelja s-sitwazzjoni u tuża l-miżuri xierqa kollha bħala rispons għall-iżviluppi attwali. Il-Pajjiżi Kandidati r-Repubblika tal-Maċedonja ta' Fuq*, il-Montenegro*, is-Serbja* u l-Albanija* u l-pajjiżi tal-EFTA l-Iżlanda u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Georgia jallinjaw ruħhom ma' din id-dikjarazzjoni. *Ir-Repubblika tal-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.